Duška Vrhovac

DUŠKA VRHOVAC, 
pesnik, novinar i književni prevodilac. Potpredsednica je Udruženja književnika Srbije.

Rodjena 24. marta 1947. godine u Banja Luci, gde je završila Gimnaziju. Studirala i diplomirala na Filološkom fakultetu Univerziteta u Beogradu.

Objavljuje od godine 1966. Profesionalni novinar je od 1971. 
Godine 1975. zaposlila se u Televiziji Beograd gde je, kao autor, urednik, scenarista i voditelj, ostvarila niz značajnih dokumentarnih, aktuelnih i umetničkih emisija i serija. 

Godine 2005., kao urednik složenih projekata, prestala je da radi u Radio televiziji Srbije i od tada je slobodni novinar i pisac.
Pored drugih priznanja, dobitnik je Majske nagrade za poeziju, nagrade "Pesničko uspenije" i Zlatne značke Kulturno-prosvetne zajednice Srbije za širenje kulture.

KNJIŽEVNOST
Objavljivala u književnim listovima i časopisima (Orfej, Vidici, Mladost, Student, Znak, Polja, Putevi, Odjek, Lica, Književna reč, Književne novine, Jefimija, Pro Femina, Stremljenja, Književna Krajina, Politika...).
 
Objavljene knjige:
 SAN PO SAN, Nova knjiga, 1986.
 S DUŠOM U TELU, Novo delo, 1987.
 GODINE BEZ LETA, Književne novine i Grafos, 1988.
 GLAS NA PRAGU, Grafos, 1990.
 I WEAR MY SHADOW INSIDE ME, Forest Books, London, 1991.
 S OBE STRANE DRINE, Zadužbina Petar Kočić, Banja Luka 1995.
 ŽEĐ NA VODI, Srempublik, 1996.
 BLAGOSLOV – stošest pesama o ljubavi, Metalograf, 1996.
 ŽEĐ NA VODI, drugo dopunjeno izdanje, Srempublik, 1997.
 IZABRANE I NOVE PESME, Prosveta 2002. 
 OPERACIJA NA OTVORENOM SRCU, 2006.

Pojedinačne pesme i knjige prevodjene su na engleski, španski, francuski, italijanski, ruski, grčki, turski, rumunski, jermenski, albanski i makedonski jezik.

Zastupljena u brojnim izborima naših najznačajnijih pesnika u svetu i u mnogim antologijama u nas.

Učestvovala na brojnim književnim skupovima, festivalima i manifestacijama u zemlji i inostranstvu .

Prevedene knjige:
 Fridrih Direnmat: SUDIJA I NJEGOV DŽELAT, BIGZ 1975.
 Ignacio Ambrodjo: IDEOLOGIJE I KNJIŽEVNOST, Slovo ljubve, 1979.

NOVINARSTVO
Objavila je brojne tekstove i intervjue u listovima i časopisima: 
Politika, NIN, Borba, Duga, Književne novine, Književna reč, Intervju, Reporter, Pravda, Glas javnosti, Danas, te tekstove i scenarija za radio i televizijske emisije.

U Trećem programu Radio Beograda nekoliko godina bila je stalni saradnik kulturne hronike, pišući o književnim, pozorišnim i drugim umetničkim pojavama i dogadjajima kod nas i u inostranstvu. 
Bila je autor, urednik, scenarista i voditelj brojnih televizijskih emisije i serije u okviru Aktuelnosti Informativnog programa, u Redakciji dokumentarnog programa Radio televizije Srbije, baveći se aktuelnim i tzv. tabu temama iz raznih oblasti , od politike do kulture, u civilizacijskom kontekstu. Neke od tih emisija završavale su u bunkeru, gde se i sada nalaze.

Najznačajnije serije: 
 IZABRANO IZ DRUGIH TV CENTARA (1981-83.)
 TV FELJTON (1982-84.)
 DOKUMENTI NAŠEG VREMENA (1984-87.)
 SVET TIŠINE (1987-88.)
 DIREKTNI PRENOSI (l987-89.)
 IZVESNA PITANJA (1989 – 1999.)
 NACIONALNI I KULTURNI PREPOROD-ŠTA TO DANAS ZNAČI (2002-2004.) 
 SVET U KOMUNIKACIJI –INTERNET (2004-2005.). 

Autor je brojnih tekstova i scenarija za RADIO I TV emisije DOBRO JUTRO DECO i LAKU NOĆ DECO.

Serija NACIONALNI I KULTURNI PREPOROD - ŠTA TO DANAS ZNAČI bila je u najužem izboru za nagradu Urednički podvig godine (2004.) Udruženja novinara Srbije.

DOBROTVORNI RAD
Već dvadeset godina bavi se humanitarnim radom. Organizovala je i sprovodila u delo brojne akcije pomoći deci, bolnicama i izbegličkim centrima u Srbiji. Nosilac je povelje humanosti.

Vrhovac, Duška
Vrhovac, Duška
Authority control